CELEX: 32020R2236
Language: bg
Date: 2020-12-16 00:00:00
Title: Регламент за изпълнение (ЕС) 2020/2236 на Комисията от 16 декември 2020 година за определяне на правила за прилагането на регламенти (ЕС) 2016/429 и 2017/625 на Европейския парламент и на Съвета по отношение на образците на ветеринарни здравни сертификати за въвеждане в Съюза и за движение в рамките на Съюза на пратки с водни животни и с определени продукти от животински произход от водни животни и по отношение на официалното сертифициране във връзка с тези сертификати и за отмяна на Регламент (ЕО) № 1251/2008 (текст от значение за ЕИП)

30.12.2020   
               
               
                  BG
               
               
                  Официален вестник на Европейския съюз
               
               
                  L 442/410
               
            
         РЕГЛАМЕНТ ЗА ИЗПЪЛНЕНИЕ (ЕС) 2020/2236 НА КОМИСИЯТА
         от 16 декември 2020 година
         за определяне на правила за прилагането на регламенти (ЕС) 2016/429 и 2017/625 на Европейския парламент и на Съвета по отношение на образците на ветеринарни здравни сертификати за въвеждане в Съюза и за движение в рамките на Съюза на пратки с водни животни и с определени продукти от животински произход от водни животни и по отношение на официалното сертифициране във връзка с тези сертификати и за отмяна на Регламент (ЕО) № 1251/2008
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2016/429 на Европейския парламент и на Съвета от 9 март 2016 г. за заразните болести по животните и за изменение и отмяна на определени актове в областта на здравеопазването на животните (Законодателство за здравеопазването на животните) (1), и по-специално член 213, параграф 2, член 224, параграф 4, член 238, параграф 3 и член 239, параграф 3 от него,
         като взе предвид Регламент (ЕС) 2017/625 на Европейския парламент и на Съвета от 15 март 2017 г. относно официалния контрол и другите официални дейности, извършвани с цел да се гарантира прилагането на законодателството в областта на храните и фуражите, правилата относно здравеопазването на животните и хуманното отношение към тях, здравето на растенията и продуктите за растителна защита, за изменение на регламенти (ЕО) № 999/2001, (ЕО) № 396/2005, (ЕО) № 1069/2009, (ЕО) № 1107/2009, (ЕС) № 1151/2012, (ЕС) № 652/2014, (ЕС) 2016/429 и (ЕС) 2016/2031 на Европейския парламент и на Съвета, регламенти (ЕО) № 1/2005 и (ЕО) № 1099/2009 на Съвета и директиви 98/58/ЕО, 1999/74/ЕО, 2007/43/ЕО, 2008/119/ЕО и 2008/120/ЕО на Съвета, и за отмяна на регламенти (ЕО) № 854/2004 и (ЕО) № 882/2004 на Европейския парламент и на Съвета, директиви 89/608/ЕИО, 89/662/ЕИО, 90/425/ЕИО, 91/496/ЕИО, 96/23/ЕО, 96/93/ЕО и 97/78/ЕО на Съвета и Решение 92/438/ЕИО на Съвета (Регламент относно официалния контрол) (2), и по-специално член 90 от него,
         като има предвид, че:
         
                     (1)
                  
                  
                     С Регламент (ЕС) 2016/429 се определят правила относно болести по животните, които се предават на животните или на хората, включително правила за ветеринарните здравни сертификати, които се изисква да придружават пратки с водни животни и определени продукти от животински произход от водни животни при въвеждането на тези пратки в Съюза и движението им в рамките на Съюза. С него също така на Комисията се предоставят правомощия да приема актове за изпълнение за определяне на правила за образците на посочените ветеринарни здравни сертификати, както и правила относно информацията, която трябва да се съдържа в определени документи и декларации, изисквани за въвеждането на такива пратки в Съюза.
                  
               
                     (2)
                  
                  
                     Освен това с посочения регламент на Комисията се предоставят правомощия да определя специални правила относно образците на ветеринарни здравни сертификати, декларации и други документи за водни животни, за които прилагането на правилата, установени в посочения регламент, може да не е подходящо, като се вземе предвид, inter alia, крайното местоназначение на пратката. В Регламент (ЕС) 2016/429 се предвижда също така, че посочените ветеринарни здравни сертификати може да включват и друга информация, изисквана съгласно други правни актове на Съюза. Поради това в настоящия регламент следва да бъде установен съответният образец на ветеринарен здравен сертификат.
                  
               
                     (3)
                  
                  
                     С член 213, параграф 2 и член 224, параграф 4 от Регламент (ЕС) 2016/429, на Комисията се предоставят правомощия да определя чрез актове за изпълнение правила относно образци на ветеринарни здравни сертификати за определени видове движение на водни животни и на определени продукти от тях. Поради това с настоящия регламент следва да се установят образците на сертификатите за движение в рамките на Съюза на такива пратки.
                  
               
                     (4)
                  
                  
                     С член 238, параграф 3 и член 239, параграф 3 от Регламент (ЕС) 2016/429, на Комисията се предоставят правомощия да определя чрез актове за изпълнение правила относно образци на ветеринарни здравни сертификати, декларации и други документи за въвеждане в Съюза на водни животни, чието крайно местоназначение не е Съюзът. Поради това в настоящия регламент следва да бъде установен съответният образец на ветеринарен здравен сертификат.
                  
               
                     (5)
                  
                  
                     Образците на ветеринарните здравни сертификати, установени в настоящия регламент, следва да съдържат съответните гаранции за това, че пратките с водни животни и с определени продукти от животински произход от водни животни, въвеждани в Съюза и придвижвани в рамките на Съюза, не представляват значителен риск за здравето на животните или за общественото здраве. Тези гаранции зависят, inter alia, от съответните болести, изброени в член 5 и в приложение II към Регламент (ЕС) 2016/429, както и от тяхната категоризация, както е предвидено в член 9, параграф 1 от същия регламент и в приложението към Регламент за изпълнение (ЕС) 2018/1882 на Комисията (3).
                  
               
                     (6)
                  
                  
                     С Регламент (ЕС) 2017/625 се определят правила за извършването на официалния контрол и други официални дейности, осъществявани от компетентните органи на държавите членки, за да се провери съответствието от страна на операторите с правилата на Съюза в областите, посочени в член 1, параграф 2 от същия регламент, които включват, inter alia, храни и безопасност на храните, както и здравеопазване на животните и хуманно отношение към тях. В Регламент (ЕС) 2017/625 „официални сертификати“ са определени като документи на хартиен носител или в електронен формат, подписани от сертифициращия служител и предоставящи уверение за съответствие с едно или повече от изискванията, определени в правилата в член 1, параграф 2 от него. С посочения регламент на Комисията се предоставят правомощия да определя чрез актове за изпълнение правила относно образците на официални сертификати и за издаването на такива сертификати.
                  
               
                     (7)
                  
                  
                     С член 90, първа алинея, буква в) от Регламент (ЕС) 2017/625, на Комисията се предоставят правомощия да определя чрез актове за изпълнение правила относно процедурите, които да бъдат спазвани при издаването на заместващи сертификати. Поради това е целесъобразно в настоящия регламент да се установят общи изисквания по отношение на заместването на ветеринарни здравни сертификати.
                  
               
                     (8)
                  
                  
                     За да се избегне неправилна употреба и злоупотреба, е важно да се определят правила относно случаите, в които може да се издаде заместващ ветеринарен здравен сертификат, както и изискванията, които трябва да бъдат изпълнени за заместване на сертификати. Тези случаи следва да бъдат ограничени до допуснати административни грешки или до случаите, когато първоначалният сертификат е повреден или изгубен.
                  
               
                     (9)
                  
                  
                     С Делегиран регламент (ЕС) 2020/691 на Комисията (4) се определят правила за допълнение по отношение на регистрираните и одобрените животновъдни обекти за аквакултура, в които се отглеждат аквакултурни животни, и на превозвачите на водни животни. По-специално в посочения регламент се предвиждат допълнителни правила по отношение на одобряването на животновъдни обекти за аквакултура, в които се отглеждат аквакултурни животни, които пораждат значителен риск от предаване на болести, засягащи водните животни. Поради това определени образци на ветеринарни здравни сертификати, установени в настоящия регламент, следва да включват съответните гаранции за това, че животновъдният обект е одобрен в съответствие с правилата, установени в Делегиран регламент (ЕС) 2020/691. Освен това настоящият регламент следва също така да вземе предвид определенията, установени в Делегиран регламент (ЕС) 2020/691.
                  
               
                     (10)
                  
                  
                     Освен това с делегирани регламенти (ЕС) 2020/692 (5) и 2020/990 (6) на Комисията се определят правила, с които се допълват определените в Регламент (ЕС) 2016/429 правила. С Делегиран регламент (ЕС) 2020/692 се определят, inter alia, приложимите ветеринарно-здравни изисквания за въвеждане в Съюза на водни животни и на определени продукти от животински произход от водни животни. Поради това установените в настоящия регламент образци на ветеринарни здравни сертификати следва да вземат под внимание съответните гаранции, установени в посочените регламенти. Освен това настоящият регламент следва също така да вземе предвид определенията, установени в Делегиран регламент (ЕС) 2020/692.
                  
               
                     (11)
                  
                  
                     С Делегиран регламент (ЕС) 2020/990 се определят специални правила по отношение на движението в рамките на Съюза на пратки с водни животни и с продукти от животински произход от водни животни, включително ветеринарно-здравните изисквания и изискванията за сертифициране в тази връзка. По-специално с посочения регламент се определят някои правила във връзка със съдържанието на ветеринарните здравни сертификати за водни животни и за определени продукти от животински произход от водни животни. Поради това установените в настоящия регламент образци на ветеринарни здравни сертификати следва да вземат под внимание правилата за допълнение, установени в Регламент (ЕС) 2020/990. Освен това настоящият регламент следва също така да вземе предвид определенията, установени в Делегиран регламент (ЕС) 2020/990.
                  
               
                     (12)
                  
                  
                     В Регламент за изпълнение (ЕС) 2018/1882 се установява определението за „болест от категория D“, за която са необходими мерки за предотвратяване на разпространението ѝ. Освен това в посочения регламент за изпълнение се предвижда, че правилата за профилактика и контрол на болестите от списъка, посочени в член 9, параграф 1 от Регламент (ЕС) 2016/429, се прилагат за категориите болести от списъка за животинските видове и групите животински видове от списъка, посочени в таблицата в приложението към посочения регламент. В посочената таблица се изброяват, inter alia, видовете, които са преносители (вектори), на болести, засягащи водните животни. Съответно това следва да бъде взето предвид в образците на ветеринарните здравни сертификати, установени в настоящия регламент.
                  
               
                     (13)
                  
                  
                     Образците на ветеринарните здравни сертификати за движение в рамките на Съюза и за въвеждане в Съюза на пратки с водни животни и определени продукти от животински произход от водни животни следва да съдържат подробни данни за пратката и конкретна информация за здравето на животните, удостоверена от официален ветеринарен лекар. При движение в рамките на Съюза образците на ветеринарните здравни сертификати следва също да включват част, в която е предвидено да се отбележи официалният контрол, извършен по време на тези видове движение и на местоназначението, както и резултатите от този официален контрол.
                  
               
                     (14)
                  
                  
                     С Регламент за изпълнение (ЕС) 2020/2235 на Комисията (7) се установяват образци на ветеринарни здравни сертификати, образци на официални сертификати и образци на ветеринарни здравни/официални сертификати за движението в рамките на Съюза на пратки с животни и с продукти. В посочения регламент за изпълнение се предвижда тези сертификати да бъдат съвместими с експертната система за контрол на търговията (TRACES) и се улеснява системата за сертифициране в Съюза. Поради това образците на установените в настоящия регламент ветеринарни здравни сертификати за движението в рамките на Съюза на пратки с водни животни и с определени продукти от животински произход от водни животни следва да бъдат изготвени въз основа на образеца на ветеринарния здравен сертификат за движение в рамките на Съюза на животни и продукти, установен в глава 1 от приложение I към Регламент за изпълнение (ЕС) 2020/2235.
                  
               
                     (15)
                  
                  
                     Освен това, с цел да се осигури последователност и да се повиши ефективността на ветеринарното здравно сертифициране, установеният в настоящия регламент образец на ветеринарен здравен сертификат за въвеждане в Съюза на пратки с водни животни следва да бъде изготвен въз основа на образеца на ветеринарен здравен сертификат за въвеждане в Съюза на животни, продукти от животински произход, съставни продукти, зародишни продукти, странични животински продукти, кълнове за консумация от човека и семена, предназначени за производство на кълнове за консумация от човека, установен в глава 3 от приложение I към Регламент за изпълнение (ЕС) 2020/2235.
                  
               
                     (16)
                  
                  
                     В Регламент (ЕС) 2017/625 се предвижда, че пратки с животни и стоки се придружават от официален сертификат, издаден на хартиен носител или в електронен формат. Освен това в Регламент (ЕС) 2016/429 се предвижда, че ветеринарните здравни сертификати, издадени в електронен формат, включително ветеринарните здравни сертификати, придружаващи въвежданите в Съюза пратки, могат да заменят ветеринарните здравни сертификати, издадени на хартиен носител. Поради това е целесъобразно в допълнение на изискванията, определени в член 217 от Регламент (ЕС) 2016/429 и в дял II, глава VII от Регламент (ЕС) 2017/625, да се определят общи изисквания по отношение на издаването на ветеринарни здравни сертификати за пратки с водни животни и с определени продукти от животински произход от водни животни както на хартиен носител, така и в електронен формат. Тези общи изисквания следва да бъдат установени в настоящия регламент.
                  
               
                     (17)
                  
                  
                     В Регламент (ЕС) 2017/625 се предвижда, че системата за управление на информацията относно официалния контрол (IMSOC) дава възможност за съставяне, обработка и предаване на официални сертификати, включително в електронен формат. В Регламент за изпълнение (ЕС) 2019/1715 на Комисията (8) се предвижда, че системата TRACES е компонентът на IMSOC, който дава възможност целият процес на съставяне на сертификати да се извършва електронно, като по този начин се предотвратяват евентуални измамни или подвеждащи практики по отношение на ветеринарните здравни сертификати или официалните сертификати. Поради това, за да се гарантира съответното ниво на сигурност на електронните средства за електронно сертифициране и като се вземе предвид целта за хармонизиране на процеса на сертифициране, образците на ветеринарните здравни сертификати, установени в настоящия регламент, следва да бъдат съвместими с TRACES.
                  
               
                     (18)
                  
                  
                     С Регламент (ЕО) № 1251/2008 на Комисията (9) се определят специални правила по отношение на изискванията за сертифициране относно пускането на пазара и вноса в Съюза на аквакултурни животни и продукти от тях. Правилата, определени в посочения регламент, обаче вече бяха заменени с правилата, установени в делегирани регламенти (ЕС) 2020/990 и (ЕС) 2020/692, а образците на сертификатите, установени в Регламент (ЕО) № 1251/2008, е предвидено да бъдат заменени с образците на ветеринарните здравни сертификати, установени в настоящия регламент. Поради това, за да се избегне дублиране на правилата, Регламент (ЕО) № 1251/2008 следва да бъде отменен.
                  
               
                     (19)
                  
                  
                     Целесъобразно е да се въведе преходен период, за да бъде отчетена конкретната ситуация на компетентните органи в трети държави, които трябва да предприемат необходимите мерки, за да гарантират съответствието с настоящия регламент, и за да се вземат предвид специфичните обстоятелства във връзка с превоза на пратки с водни животни и с продукти от животински произход от водни животни, придружени от ветеринарни здравни сертификати, издадени в съответствие с Регламент (ЕО) № 1251/2008 преди началната дата на прилагане на настоящия регламент.
                  
               
                     (20)
                  
                  
                     Тъй като Регламент (ЕС) 2016/429 се прилага от 21 април 2021 г., настоящият регламент също следва да се прилага от посочената дата.
                  
               
                     (21)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Предмет и приложно поле
            
               1.   С настоящия регламент се определят правила относно ветеринарните здравни сертификати, предвидени в Регламент (ЕС) 2016/429, и относно официалното сертифициране, предвидено в Регламент (ЕС) 2017/625, във връзка с издаването и заместването на ветеринарните здравни сертификати, изисквани за въвеждането в Съюза (10) и движението в рамките на Съюза на определени пратки с водни животни и с продукти от животински произход от водни животни.
            
            
               2.   С него се установяват образци на ветеринарни здравни сертификати и образец на декларация за следното:
               
                           a)
                        
                        
                           образци на ветеринарни здравни сертификати за движение в рамките на Съюза на пратки с определени категории водни животни и с определени продукти от животински произход от аквакултурни животни (приложение I);
                        
                     
                           б)
                        
                        
                           образец на ветеринарен здравен сертификат за въвеждане в Съюза на пратки с водни животни, предназначени за определени животновъдни обекти за аквакултура, за пускане в дивата природа или за други цели с изключение на консумация от човека (приложение II);
                        
                     
                           в)
                        
                        
                           образец на декларация от капитана на плавателния съд: допълнение за транспорт на пратки с определени водни животни, въвеждани в Съюза по море (приложение III).
                        
                     
         
         
            Член 2
            Определения
            За целите на настоящия регламент се прилагат следните определения:
            
                        1)
                     
                     
                        „контейнер“ означава контейнер съгласно определението в член 2, точка 1 от Делегиран регламент (ЕС) 2020/990;
                     
                  
                        2)
                     
                     
                        „кораб с резервоар за жива риба“ означава кораб с резервоар за жива риба съгласно определението в член 2, точка 2 от Делегиран регламент (ЕС) 2020/990;
                     
                  
                        3)
                     
                     
                        „риболовна стръв“ означава риболовна стръв съгласно определението в член 2, точка 4 от Делегиран регламент (ЕС) 2020/990;
                     
                  
                        4)
                     
                     
                        „национални мерки“ означава национални мерки съгласно определението в член 2, точка 5 от Делегиран регламент (ЕС) 2020/990;
                     
                  
                        5)
                     
                     
                        „местообитание“ означава местообитание съгласно определението в член 2, точка 6 от Делегиран регламент (ЕС) 2020/990;
                     
                  
                        6)
                     
                     
                        „трета държава, територия или зона от нея от списъка“ означава трета държава, територия, зона или компартмент съгласно определението в член 2, точка 1 от Делегиран регламент (ЕС) 2020/692;
                     
                  
                        7)
                     
                     
                        „свободна от болест държава членка, зона или компартмент“ означава свободна от болест държава членка, зона или компартмент съгласно определението в член 2, точка 7 от Делегиран регламент (ЕС) 2020/990;
                     
                  
                        8)
                     
                     
                        „програма за ликвидиране“ означава програма за ликвидиране съгласно определението в член 2, точка 8 от Делегиран регламент (ЕС) 2020/990.
                     
                  
         
            Член 3
            Попълване на ветеринарни здравни сертификати за пратки с водни животни и с продукти от животински произход от водни животни
            
               1.   Ветеринарните здравни сертификати за движение в рамките на Съюза на пратки с водни животни и на пратки с продукти от животински произход от водни животни, установени в приложение I към настоящия регламент, се попълват и подписват надлежно от официален ветеринарен лекар в съответствие с обяснителните бележки, предвидени в глава 2 от приложение I към Регламент за изпълнение (ЕС) 2020/2235.
            
            
               2.   Ветеринарните здравни сертификати за въвеждане в Съюза на пратки с водни животни и на пратки с продукти от животински произход от водни животни, установени в приложение II към настоящия регламент, се попълват и подписват надлежно от официален ветеринарен лекар в съответствие с обяснителните бележки, предвидени в глава 4 от приложение I към Регламент за изпълнение (ЕС) 2020/2235.
            
            
               3.   Операторите, отговарящи за пратките, посочени в параграфи 1 и 2, предоставят на компетентния орган информацията относно описанието на тези пратки съгласно част I от образците на ветеринарните здравни сертификати, установени в приложения I и II.
            
         
         
            Член 4
            Изисквания към ветеринарните здравни сертификати за пратки с водни животни и с продукти от животински произход от водни животни
            
               1.   Официалният ветеринарен лекар попълва ветеринарните здравни сертификати за пратки с водни животни и с продукти от животински произход от водни животни в съответствие със следните изисквания:
               
                           а)
                        
                        
                           върху ветеринарния здравен сертификат трябва да бъдат положени подписът на официалния ветеринарен лекар и официалният печат. Цветът на подписа и цветът на печата, който не е на сух печат или с воден знак, трябва да са различни от цвета на печатния текст;
                        
                     
                           б)
                        
                        
                           когато ветеринарният здравен сертификат съдържа множество изрази или алтернативни изрази, изразите, които не са приложими, трябва да се зачеркнат, като официалният ветеринарен лекар полага инициалите си и ги подпечатва, или напълно да се заличат от ветеринарния здравен сертификат;
                        
                     
                           в)
                        
                        
                           ветеринарният здравен сертификат трябва да се състои от едно от изброеното по-долу:
                           
                                       i)
                                    
                                    
                                       един лист;
                                    
                                 
                                       ii)
                                    
                                    
                                       няколко листа, като в този случай всички листове са неделими и съставляват едно неразделно цяло;
                                    
                                 
                                       iii)
                                    
                                    
                                       няколко последователни страници, като всяка от тях е номерирана по начин, който указва номера на дадена страница от общия брой страници;
                                    
                                 
                     
                           г)
                        
                        
                           когато ветеринарният здравен сертификат се състои от няколко последователни страници, както е посочено в настоящия параграф, буква в), подточка iii), на всяка страница трябва да се отбележи уникалният код, посочен в член 89, параграф 1, буква а) от Регламент (ЕС) 2017/625, и да има подпис на официалния ветеринарен лекар и официален печат;
                        
                     
                           д)
                        
                        
                           за ветеринарни здравни сертификати за движение на пратки в рамките на Съюза — ветеринарният здравен сертификат трябва да придружава пратката до пристигането ѝ на местоназначението в Съюза;
                        
                     
                           е)
                        
                        
                           за ветеринарни здравни сертификати за въвеждане на пратки в Съюза — ветеринарният здравен сертификат трябва да бъде представен на компетентния орган на граничния контролен пункт на въвеждане в Съюза, където пратката се подлага на официален контрол;
                        
                     
                           ж)
                        
                        
                           ветеринарният здравен сертификат трябва да бъде издаден преди пратката, за която се отнася, вече да е извън контрола на компетентния орган, издаващ ветеринарния здравен сертификат;
                        
                     
                           з)
                        
                        
                           за ветеринарни здравни сертификати за въвеждане на пратки в Съюза — ветеринарният здравен сертификат трябва да бъде изготвен на официалния език или на един от официалните езици на държавата членка на граничния контролен пункт на въвеждане в Съюза.
                        
                     
            
               2.   Чрез дерогация от параграф 1, буква з) дадена държава членка може да даде съгласие ветеринарните здравни сертификати да бъдат изготвени на друг официален език на Съюза и при необходимост да бъдат придружени от заверен превод.
            
            
               3.   Параграф 1, букви а) — д) не се прилагат за електронните сертификати, издадени в съответствие с изискванията на член 39, параграф 1 от Регламент за изпълнение (ЕС) 2019/1715.
            
            
               4.   Параграф 1, букви б), в) и г) не се прилагат за ветеринарни здравни сертификати, издадени на хартиен носител и попълнени в TRACES и разпечатани оттам.
            
         
         
            Член 5
            Заместване на ветеринарни здравни сертификати за пратки с водни животни и с продукти от животински произход от водни животни
            
               1.   Компетентните органи издават заместващи ветеринарни здравни сертификати за пратки с водни животни и с продукти от животински произход от водни животни само при допуснати административни грешки в първоначалния ветеринарен здравен сертификат или когато първоначалният ветеринарен здравен сертификат е повреден или изгубен.
            
            
               2.   В заместващия ветеринарен здравен сертификат компетентният орган не изменя информацията от първоначалния ветеринарен здравен сертификат по отношение на идентификацията на пратката, проследимостта ѝ и гаранциите, предоставени с първоначалния сертификат за пратката.
            
            
               3.   В заместващия ветеринарен здравен сертификат компетентният орган:
               
                           а)
                        
                        
                           указва ясна препратка към уникалния код, посочен в член 89, параграф 1, буква а) от Регламент (ЕС) 2017/625, както и датата на издаване на първоначалния ветеринарен здравен сертификат, и ясно указва, че той заменя първоначалния ветеринарен здравен сертификат;
                        
                     
                           б)
                        
                        
                           указва нов номер на ветеринарен здравен сертификат, различен от този на първоначалния ветеринарен здравен сертификат;
                        
                     
                           в)
                        
                        
                           отбелязва датата, на която е издаден, вместо датата на издаване на първоначалния ветеринарен здравен сертификат;
                        
                     
                           г)
                        
                        
                           изготвя оригинален документ, издаден на хартиен носител, освен когато става въпрос за електронни заместващи ветеринарни здравни сертификати, подадени в системата TRACES.
                        
                     
            
               4.   При въвеждане на пратки в Съюза компетентният орган на граничния контролен пункт на въвеждане в Съюза може да не поиска от оператора, отговарящ за пратката, да представи заместващ ветеринарен здравен сертификат, когато информацията относно получателя, вносителя, граничния контролен пункт на въвеждане в Съюза или транспортното средство е променена след издаването на сертификата и тази нова информация е предоставена от оператора, отговарящ за пратката.
            
         
         
            Член 6
            Образци на ветеринарни здравни сертификати за движение в рамките на Съюза на определени категории водни животни и на продукти от животински произход от водни животни
            Ветеринарните здравни сертификати, посочени в член 1, параграф 2, буква а), които е предвидено да се използват при движение в рамките на Съюза на пратки с определени категории водни животни и с определени продукти от животински произход от водни животни, съответстват на един от изброените по-долу образци в зависимост от съответните водни животни и категории продукти:
            
                        a)
                     
                     
                        AQUA-INTRA-ESTAB, изготвен в съответствие с образеца, установен в приложение I, глава 1, за водни животни, предназначени за животновъдни обекти за аквакултура;
                     
                  
                        б)
                     
                     
                        AQUA-INTRA-RELEASE, изготвен в съответствие с образеца, установен приложение I, глава 2, за водни животни, предназначени за пускане в дивата природа;
                     
                  
                        в)
                     
                     
                        AQUA-INTRA-HC, изготвен в съответствие с образеца, установен в приложение I, глава 3, за водни животни, предназначени за консумация от човека;
                     
                  
                        г)
                     
                     
                        AQUA-INTRA-RESTRICT, изготвен в съответствие с образеца, установен в приложение I, глава 4, за водни животни, по отношение на които са наложени ограничения на движението или спешни мерки във връзка с болести от списъка или нововъзникващи болести;
                     
                  
                        д)
                     
                     
                        AQUA-INTRA-BAIT, изготвен в съответствие с образеца, установен приложение I, глава 5, за водни животни, предназначени за използване като жива риболовна стръв;
                     
                  
                        е)
                     
                     
                        PAO-AQUA-INTRA-PROCESS, изготвен в съответствие с образеца, установен в приложение I, глава 6, за продукти от животински произход от аквакултурни животни, различни от живи аквакултурни животни, и предназначени за допълнителна преработка;
                     
                  
                        ж)
                     
                     
                        PAO-AQUA-INTRA-RESTRICT, изготвен в съответствие с образеца, установен в приложение I, глава 7, за продукти от животински произход от аквакултурни животни, различни от живи аквакултурни животни, по отношение на които продукти са наложени ограничения на движението или спешни мерки във връзка с болести от списъка или нововъзникващи болести.
                     
                  
         
            Член 7
            Образец на ветеринарен здравен сертификат за въвеждане в Съюза на водни животни, предназначени за животновъдни обекти за аквакултура, за пускане в дивата природа или за други цели с изключение на пряка консумация от човека
            Ветеринарният здравен сертификат, посочен в член 1, параграф 2, буква б), който е предвидено да се използва при въвеждането в Съюза на пратки с водни животни, предназначени за животновъдни обекти за аквакултура, за пускане в дивата природа или за други цели с изключение на пряка консумация от човека, съответства на образеца AQUA-ENTRY-ESTAB/RELEASE/OTHER, изготвен по образеца, установен в приложение II.
         
         
            Член 8
            Образец на декларация за транспортиране на определени водни животни, въвеждани в Съюза по море
            Декларацията, посочена в член 1, параграф 2, буква в), която е предвидено да се използва при транспортирането на определени водни животни, въвеждани в Съюза по море, съответства на образеца на допълнението AT-AQUA-SEA, изготвено по образеца, установен в приложение III.
            Посоченото допълнение се попълва от капитана на плавателния съд и се прилага към съответния ветеринарен здравен сертификат.
         
         
            Член 9
            Отмяна на Регламент (ЕО) № 1251/2008 на Комисията
            
               1.   Регламент (ЕО) № 1251/2008 се отменя, считано от 21 април 2021 г.
            
            
               2.   Позоваванията на Регламент (ЕО) № 1251/2008 се считат за позовавания на настоящия регламент и се тълкуват съгласно таблицата на съответствието в приложение IV.
            
         
         
            Член 10
            Преходни разпоредби
            Пратките с водни животни и с продукти от животински произход от водни животни, придружавани от съответните ветеринарни здравни сертификати, издадени в съответствие с Регламент (ЕО) № 1251/2008 преди началната дата на прилагане на настоящия регламент, се приемат за въвеждане в Съюза до 20 октомври 2021 г., при условие че ветеринарният здравен сертификат е подписан от официален инспектор преди 21 август 2021 г.
         
         
            Член 11
            Влизане в сила и прилагане
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            Той се прилага от 21 април 2021 година.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 16 декември 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 84, 31.3.2016 г., стр. 1.
         
            (2)  OB L 95, 7.4.2017 г., стр. 1.
         
            (3)  Регламент за изпълнение (ЕС) 2018/1882 на Комисията от 3 декември 2018 г. за прилагането на някои правила за профилактика и контрол на болести за категориите болести от списъка и за установяване на списък на животинските видове или групите животински видове, които носят значителен риск от разпространение на болестите от списъка (ОВ L 308, 4.12.2018 г., стр. 21).
         
            (4)  Делегиран регламент (ЕС) 2020/691 на Комисията от 30 януари 2020 г. за допълнение на Регламент (ЕС) 2016/429 на Европейския парламент и на Съвета по отношение на правилата за животновъдните обекти за аквакултура и превозвачите на водни животни (ОВ L 174, 3.6.2020 г., стр. 345).
         
            (5)  Делегиран регламент (ЕС) 2020/692 на Комисията от 30 януари 2020 г. за допълнение на Регламент (ЕС) 2016/429 на Европейския парламент и на Съвета по отношение на правилата за въвеждането в Съюза на пратки с някои животни, зародишни продукти и продукти от животински произход и за движението им и боравенето с тях след въвеждане (ОВ L 174, 3.6.2020 г., стр. 379).
         
            (6)  Делегиран регламент (ЕС) 2020/990 на Комисията от 28 април 2020 г. за допълнение на Регламент (ЕС) 2016/429 на Европейския парламент и на Съвета по отношение на ветеринарно-здравните изисквания и изискванията за сертифициране във връзка с движението в рамките на Съюза на водни животни и продукти от животински произход от водни животни (ОВ L 221, 10.7.2020 г., стр. 42).
         
            (7)  Регламент за изпълнение (ЕС) 2020/2235 на Комисията от 16 декември 2020 г. за определяне на правила за прилагането на регламенти (ЕС) 2016/429 и 2017/625 на Европейския парламент и на Съвета по отношение на образците на ветеринарни здравни сертификати, образците на официални сертификати и образците на ветеринарни здравни/официални сертификати за въвеждане в Съюза и за движение в рамките на Съюза на пратки с определени категории животни и стоки и по отношение на официалното сертифициране във връзка с тези сертификати и за отмяна на Регламент (ЕО) № 599/2004, регламенти за изпълнение (ЕС) № 636/2014 и (ЕС) 2019/628, директива 98/68/ЕО и решения 2000/572/ЕО, 2003/779/ЕО и 2007/240/ЕО (ОВ L 442, 30.12.2020 г., стр.1).
         
            (8)  Регламент за изпълнение (ЕС) 2019/1715 на Комисията от 30 септември 2019 г. за определяне на правила за функционирането на системата за управление на информацията относно официалния контрол и нейните компоненти („Регламент за IМSOC“) (ОВ L 261, 14.10.2019 г., стр. 37).
         
            (9)  Регламент (ЕО) № 1251/2008 на Комисията от 12 декември 2008 г. за прилагане на Директива 2006/88/ЕО на Съвета по отношение на условията и изискванията за сертифициране при пускането на пазара и вноса в Общността на аквакултури и продукти от тях и за установяване на списък с векторни видове (OB L 337, 16.12.2008 г., стр. 41).
         
            (10)  В съответствие със Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия, и по-специално член 5, параграф 4 от Протокола за Ирландия/Северна Ирландия във връзка с приложение 2 към посочения протокол, за целите на настоящия регламент, когато се посочва Съюзът, това включва и Обединеното кралство по отношение на Северна Ирландия.
      
      
         
            ПРИЛОЖЕНИЕ I
            Приложение I съдържа следните образци на ветеринарни здравни сертификати:
            ОБРАЗЕЦ
            
                        AQUA-INTRA-ESTAB
                     
                     
                        Глава 1: Образец на ветеринарен здравен сертификат за движение в рамките на Съюза на водни животни, предназначени за животновъдни обекти за аквакултура
                     
                  
                        AQUA-INTRA-RELEASE
                     
                     
                        Глава 2: Образец на ветеринарен здравен сертификат за движение в рамките на Съюза на водни животни, предназначени за пускане в дивата природа
                     
                  
                        AQUA-INTRA-HC
                     
                     
                        Глава 3: Образец на ветеринарен здравен сертификат за движение в рамките на Съюза на водни животни, предназначени за консумация от човека
                     
                  
                        AQUA-INTRA-RESTRICT
                     
                     
                        Глава 4: Образец на ветеринарен здравен сертификат за движение в рамките на Съюза на водни животни, по отношение на които са наложени ограничения на движението или спешни мерки във връзка с болести от списъка или нововъзникващи болести
                     
                  
                        AQUA-INTRA-BAIT
                     
                     
                        Глава 5: Образец на ветеринарен здравен сертификат за движение в рамките на Съюза на водни животни, предназначени за използване като жива риболовна стръв
                     
                  
                        PAO-AQUA-INTRA-PROCESS
                     
                     
                        Глава 6: Образец на ветеринарен здравен сертификат за движение в рамките на Съюза на продукти от животински произход от аквакултурни животни, различни от живи аквакултурни животни, и предназначени за допълнителна преработка
                     
                  
                        PAO-AQUA-INTRA-RESTRICT
                     
                     
                        Глава 7: Образец на ветеринарен здравен сертификат за движение в рамките на Съюза на продукти от животински произход от аквакултурни животни, различни от живи аквакултурни животни, по отношение на които продукти са наложени ограничения на движението или спешни мерки във връзка с болести от списъка или нововъзникващи болести
                     
                  ГЛАВА 1
            
               ОБРАЗЕЦ НА ВЕТЕРИНАРЕН ЗДРАВЕН СЕРТИФИКАТ ЗА ДВИЖЕНИЕ В РАМКИТЕ НА СЪЮЗА НА ВОДНИ ЖИВОТНИ, ПРЕДНАЗНАЧЕНИ ЗА ЖИВОТНОВЪДНИ ОБЕКТИ ЗА АКВАКУЛТУРА (образец AQUA-INTRA-ESTAB)
            
            
               
            
               
            
               
            
               
            
               
            
               
            ГЛАВА 2
            
               ОБРАЗЕЦ НА ВЕТЕРИНАРЕН ЗДРАВЕН СЕРТИФИКАТ ЗА ДВИЖЕНИЕ В РАМКИТЕ НА СЪЮЗА НА ВОДНИ ЖИВОТНИ, ПРЕДНАЗНАЧЕНИ ЗА ПУСКАНЕ В ДИВАТА ПРИРОДА (образец AQUA-INTRA-RELEASE)
            
            
               
            
               
            
               
            
               
            
               
            
               
            ГЛАВА 3
            
               ОБРАЗЕЦ НА ВЕТЕРИНАРЕН ЗДРАВЕН СЕРТИФИКАТ ЗА ДВИЖЕНИЕ В РАМКИТЕ НА СЪЮЗА НА ВОДНИ ЖИВОТНИ, ПРЕДНАЗНАЧЕНИ ЗА КОНСУМАЦИЯ ОТ ЧОВЕКА (образец AQUA-INTRA-HC)
            
            
               
            
               
            
               
            
               
            
               
            
               
            ГЛАВА 4
            
               ОБРАЗЕЦ НА ВЕТЕРИНАРЕН ЗДРАВЕН СЕРТИФИКАТ ЗА ДВИЖЕНИЕ В РАМКИТЕ НА СЪЮЗА НА ВОДНИ ЖИВОТНИ, ПО ОТНОШЕНИЕ НА КОИТО СА НАЛОЖЕНИ ОГРАНИЧЕНИЯ НА ДВИЖЕНИЕТО ИЛИ СПЕШНИ МЕРКИ ВЪВ ВРЪЗКА С БОЛЕСТИ ОТ СПИСЪКА ИЛИ НОВОВЪЗНИКВАЩИ БОЛЕСТИ (ОБРАЗЕЦ AQUA-INTRA-RESTRICT)
            
            
               
            
               
            
               
            
               
            ГЛАВА 5
            
               ОБРАЗЕЦ НА ВЕТЕРИНАРЕН ЗДРАВЕН СЕРТИФИКАТ ЗА ДВИЖЕНИЕ В РАМКИТЕ НА СЪЮЗА НА ВОДНИ ЖИВОТНИ, ПРЕДНАЗНАЧЕНИ ЗА УПОТРЕБА КАТО ЖИВА РИБОЛОВНА СТРЪВ (образец AQUA-INTRA-BAIT)
            
            
               
            
               
            
               
            
               
            
               
            ГЛАВА 6
            
               ОБРАЗЕЦ НА ВЕТЕРИНАРЕН ЗДРАВЕН СЕРТИФИКАТ ЗА ДВИЖЕНИЕ В РАМКИТЕ НА СЪЮЗА НА ПРОДУКТИ ОТ ЖИВОТИНСКИ ПРОИЗХОД ОТ АКВАКУЛТУРНИ ЖИВОТНИ, РАЗЛИЧНИ ОТ ЖИВИ АКВАКУЛТУРНИ ЖИВОТНИ, ПРЕДНАЗНАЧЕНИ ЗА ДОПЪЛНИТЕЛНА ПРЕРАБОТКА (ОБРАЗЕЦ PAO-AQUA-INTRA-PROCESS)
            
            
               
            
               
            
               
            
               
            ГЛАВА 7
            
               ОБРАЗЕЦ НА ВЕТЕРИНАРЕН ЗДРАВЕН СЕРТИФИКАТ ЗА ДВИЖЕНИЕ В РАМКИТЕ НА СЪЮЗА НА ПРОДУКТИ ОТ ЖИВОТИНСКИ ПРОИЗХОД ОТ АКВАКУЛТУРНИ ЖИВОТНИ, РАЗЛИЧНИ ОТ ЖИВИ АКВАКУЛТУРНИ ЖИВОТНИ, ПО ОТНОШЕНИЕ НА КОИТО ПРОДУКТИ СА НАЛОЖЕНИ ОГРАНИЧЕНИЯ НА ДВИЖЕНИЕТО ИЛИ СПЕШНИ МЕРКИ ВЪВ ВРЪЗКА С БОЛЕСТИ ОТ СПИСЪКА ИЛИ НОВОВЪЗНИКВАЩИ БОЛЕСТИ (ОБРАЗЕЦ PAO-AQUA-INTRA-RESTRICT)
            
            
               
            
               
            
               
            
               
         
      
      
         
            ПРИЛОЖЕНИЕ II
            Приложение II съдържа следния образец на ветеринарен здравен сертификат:
            ОБРАЗЕЦ
            
                        AQUA-ENTRY-ESTAB/RELEASE/OTHER
                     
                     
                        Образец на ветеринарен здравен сертификат за въвеждане в Съюза на водни животни, предназначени за определени животновъдни обекти за аквакултура, за пускане в дивата природа или за други цели с изключение на пряка консумация от човека
                     
                  
               ОБРАЗЕЦ НА ВЕТЕРИНАРЕН ЗДРАВЕН СЕРТИФИКАТ ЗА ВЪВЕЖДАНЕ В СЪЮЗА НА ВОДНИ ЖИВОТНИ, ПРЕДНАЗНАЧЕНИ ЗА ОПРЕДЕЛЕНИ ЖИВОТНОВЪДНИ ОБЕКТИ ЗА АКВАКУЛТУРА, ЗА ПУСКАНЕ В ДИВАТА ПРИРОДА ИЛИ ЗА ДРУГИ ЦЕЛИ С ИЗКЛЮЧЕНИЕ НА ПРЯКА КОНСУМАЦИЯ ОТ ЧОВЕКА (ОБРАЗЕЦ AQUA-ENTRY-ESTAB/RELEASE/OTHER)
            
            
               
            
               
            
               
            
               
            
               
            
               
            
               
         
      
      
         
            ПРИЛОЖЕНИЕ III
            Приложение III съдържа следния образец на декларация:
            ОБРАЗЕЦ
            
                        AT-AQUA-SEA
                     
                     
                         
                     
                     
                        Образец на декларацията от капитана на плавателния съд: допълнение за транспортиране на определени водни животни, въвеждани в Съюза по море
                     
                  
               ОБРАЗЕЦ НА ДЕКЛАРАЦИЯТА ОТ КАПИТАНА НА ПЛАВАТЕЛНИЯ СЪД: ДОПЪЛНЕНИЕ ЗА ТРАНСПОРТИРАНЕ НА ОПРЕДЕЛЕНИ ВОДНИ ЖИВОТНИ, ВЪВЕЖДАНИ В СЪЮЗА ПО МОРЕ
            
            
               (ОБРАЗЕЦ AT-AQUA-SEA)
            
            
               Попълнете и приложете към съответния ветеринарен здравен сертификат за въвеждане в Съюза, когато транспортирането е с плавателен съд, дори това да е за част от пътуването, различен от риболовни кораби, разтоварващи на сушата диви водни животни и продукти от животински произход от диви водни животни за пряка консумация от човека съгласно посоченото в член 1, параграф 6 от Делегиран регламент (ЕС) 2020/692 на Комисията.
            
            В съответствие със Споразумението за оттегляне на Обединеното кралство Великобритания и Северна Ирландия от Европейския съюз и Европейската общност за атомна енергия, и по-специално член 5, параграф 4 от Протокола за Ирландия/Северна Ирландия във връзка с приложение 2 към посочения протокол, когато в настоящия сертификат се посочва Европейският съюз, това включва и Обединеното кралство по отношение на Северна Ирландия.
            
               
         
      
      
         
            ПРИЛОЖЕНИЕ IV
            
               Таблица на съответствието, посочена в член 9, параграф 2
            
            
                        Регламент (ЕС) № 1251/2008 на Комисията
                     
                     
                        Настоящият регламент
                     
                  
                        Член 1
                     
                     
                        Член 1
                     
                  
                        Член 2
                     
                     
                        Член 2
                     
                  
                        Членове 3—17
                     
                     
                        —
                     
                  
                        Приложение I
                     
                     
                        —
                     
                  
                        Приложение II, части A и Б
                     
                     
                        Приложение I
                     
                  
                        Приложение II, част В
                     
                     
                        —
                     
                  
                        Приложение III
                     
                     
                        —
                     
                  
                        Приложение IV, части А, Б и В
                     
                     
                        Приложение II
                     
                  
                        Приложение IV, част Г
                     
                     
                        Приложение III
                     
                  
                        Приложение V
                     
                     
                        Член 3